NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 658/2009

**1018a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení zákona č. 99/2008 Z. z. (tlač 1018) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1358 z 15. apríla  2009 pridelila vládny návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení zákona č. 99/2008 Z. z. (tlač 1018) na prerokovanie týmto výborom:

**Ústavnoprávnemu výboru Národnej rady Slovenskej republiky**

**Výboru Národnej rady Slovenskej republiky pre hospodársku politiku**

**Výboru Národnej rady Slovenskej republiky pre pôdohospodárstvo, životné prostredie a ochranu prírody a**

**Výboru Národnej rady Slovenskej republiky pre verejnú správu a regionálny rozvoj**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 654 z 10. júna  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť** **s pripomienkou.**

Výbor Národnej rady Slovenskej republiky pre hospodársku politiku **neprijal** **uznesenie**, keďže navrhnuté uznesenie nezískalo potrebný súhlas požadovanej nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 2 Ústavy Slovenskej republiky.

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 417 z 9. júna  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre verejnú správu a regionálny rozvoj uznesením č. 283 zo 4. júna 2009 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkou.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. K čl. I 36. bod

V § 14 ods. 2 písm. f) sa na konci pripájajú tieto slová: „ak vlastník alebo držiteľ zvierat preukáže, že je vlastníkom, správcom alebo nájomcom danej nehnuteľnosti a budú splnené podmienky podľa osobitných predpisov92ab)“

Poznámka pod čiarou k odkazu 92ab) znie:

„92ab) napríklad zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov zákon č. 543/2002 Z. z. o ochrane prírody a krajiny, zákon č. 364/2004 Z. z. o vodách a o zmene zákona o priestupkoch.

Navrhované ustanovenie spresňuje za akých podmienok môžu byť uhynuté domáce zvieratá zlikvidované priamo ako odpad zakopaním. Mal by byť známy vlastník pozemku na ktorom sa má dané zviera zakopať, keďže sa jedná o odpad. Taktiež by sa mali dodržiavať ustanovenia zákona na ochranu prírody a krajiny a spodných vôd.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

2. K čl. I

Za 57. bod sa vkladá nový 58. bod, ktorý znie:

„58. V § 33 ods. 8 sa slová „ods. 5“ nahrádzajú slovami „ods. 4“.“.

Nasledujúce body návrhu zákona sa prečíslujú.

V nadväznosti na vypustenie odseku 2 v § 47 a následné prečíslovanie zostávajúcich odsekov (74. bod predloženého návrhu zákona) je potrebné túto zmenu premietnuť aj v § 33 ods. 8, kde sa nachádza vnútorný odkaz na § 47 ods. 5.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Výbor Národnej rady Slovenskej republiky pre verejnú správu a regionálny rozvoj**

**Gestorský výbor odporúča schváliť**

3. K čl. I

Za 65. bod sa vkladá nový 66. bod, ktorý znie:

„“66.V § 41 ods. 5 písm. i) prvý bod znie:

„1. spracúva surové mlieko na tepelne ošetrené mlieko a vyrábajú sa mliečne výrobky zo surového mlieka, balí surové mlieko na priamu ľudskú spotrebu v surovom stave do obalov určených pre konečného spotrebiteľa a skladuje sa okrem prevádzkarní prvovýroby (§ 40 ods. 4 písm. c), v ktorých sa balí a skladuje surové mlieko určené do mliečnych predajných automatov,“

Nasledujúce body návrhu zákona sa prečíslujú.

Ide o doplnenie balenia na priamu spotrebu a doplnenie surového mlieka určeného do automatov.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

4. K čl. I

Za 65. bod sa vkladá nový 66. bod, ktorý znie:

„“66. V § 41 ods. 5 písmeno j) sa na konci pripájajú slová „a získavanie tekutých vajec,“.“

Nasledujúce body návrhu zákona sa prečíslujú.

Ide o doplnenie chýbajúceho znenia (vytĺkanie a vaječné obsahy), ktoré je potrebné mať pod kontrolou.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

5. K čl. I

Za 65. bod sa vkladá nový 66. bod, ktorý znie:

„66. V § 41 ods. 5 písm. q) znie:

„q) maloobchodné prevádzkarne okrem zariadení, ktoré poskytujú stravovacie služby,

1. ktoré vykonávajú činnosti uvedené v písmene i),
2. v ktorých sa spracúvajú vajcia, rôzne zložky vajec, zmesí vajec alebo tekuté vajcia okrem maloobchodných prevádzkarní, ktoré ich spracúvajú na potraviny, ktoré obsahujú tiež produkty rastlinného pôvodu a ktoré sú pred spotrebou tepelne ošetrené alebo inak spracované spôsobom, ktorý zaručuje účinné odstránenie patogénnych mikroorganizmov alebo ich zníženie na prijateľnú úroveň,“.“

Nasledujúce body návrhu zákona sa prečíslujú.

Ide o doplnenie prevádzkarní, ktoré spracúvajú mlieko a vajcia, kde je zvýšené riziko kontaminovania výrobkov patogénnymi organizmami.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

6. K čl. I 66 bod.

66. bod znie.

„66. V § 41 ods. 5 písm. u) sa slová „b) až t)“ nahrádzajú slovami „b) až r)“.

Ide o zúženie potreby registrácie prevádzkarni.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

7. K čl. I 70 bod.

V § 45 ods. 2 písm. d) druhom bode za slová „zničenie ich tiel“ sa vkladá „bodkočiarka“.

Bodkočiarka na danom mieste je potrebná, keďže prvá časť hovorí o vnímavých zvieratách a druhá časť už o hydine.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

8. K čl. I 90., 91., 92. až  94. bod.

V bodoch 90., 91., 92. až 94 zaokrúhliť navrhované výšky pokút v eurách na celé eurá podľa všeobecných pravidiel zaokrúhľovania.

Vo väčšine zákonov je pokuta v celých číslach.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

9. K čl. I

Za 95 bod sa vkladá nový 96. bod, ktorý znie:

„96.V § 54 odsek 7 sa slová „31. októbra 2009“ nahrádzajú slovami „31. marca 2010.“.

Ide o predĺženie času na požiadanie o schválenie prevádzkarne.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

10. K čl. I 97. bod

V § 54a sa doterajší text označuje ako odsek 1 a dopĺňa sa odsekom 2, ktorý znie:

„(2) Prevádzkovatelia potravinárskych podnikov, na ktorých prevádzkarne sa vzťahuje § 41 ods. 15 písm. a) sú povinní požiadať o schválenie prevádzkarne do 31. decembra 2009.“

Ide o určenie času na požiadanie o schválenie prevádzkarne.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

11. K čl. I 97 bod.

§ 54a sa dopĺňa odsekom 3, ktorý znie:

„/3/ Majetok v správe Štátneho veterinárneho a potravinového ústavu v Košiciach uvedený v prílohe č. 9 prechádza dňom 1. januárom 2010 do majetku Univerzity veterinárneho lekárstva v Košiciach.“.

Budova je už dlhodobo využívaná Univerzitou veterinárneho lekárstva Košice, ktorá v nej zabezpečila aj laboratórne vybavenie špičkových laboratórií.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

12. K čl. I

Čl. I sa dopĺňa 103. bodom, ktorý znie:

„103. Zákon sa dopĺňa prílohou č. 9, ktorá vrátane nadpisu znie:

„Príloha č. 9 k zákonu č. 39/2007 Z. z.

Zoznam majetku štátu v správe Štátneho veterinárneho a potravinového ústavu v Košiciach, ktorý prechádza dňom 1. januárom 2010 do majetku Univerzity veterinárneho lekárstva v Košiciach

1. Budova súpisné č. 27O04 vo vlastníctve Slovenskej republiky, v správe štátneho veterinárneho a potravinového ústavu v Košiciach – administratívna budova, laboratórium zapísaná na liste vlastníctva č. 12146 pre katastrálne územie Severné mesto, obec Košice SEVER,

2. pozemky vo vlastníctve Slovenskej republiky, v správe Štátneho veterinárneho a potravinového ústavu v Košiciach zapísané na liste vlastníctva č. 12146 pre katastrálne územie Severné mesto, obec Košice SEVER ako

2.1. parcela registra „C“ č. 5580/20 vo výmere 857 m2, zastavané plochy a nádvoria,

2.2. parcela registra „C“ č. 5580/45 vo výmere 2037 n2, ostatné plochy.“.

Budova je už dlhodobo využívaná Univerzitou veterinárneho lekárstva Košice, ktorá v nej zabezpečila aj laboratórne vybavenie špičkových laboratórií.

**Výbor Národnej rady Slovenskej republiky pre pôdohospodárstvo, životné prostredie a ochranu prírody**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 12 hlasovať spoločne s návrhom gestorského výboru uvedené body **schváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení zákona č. 99/2008 Z. z. (tlač 1018) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení zákona č. 99/2008 Z. z. (tlač 1018) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 434 zo 16. júna 2009.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Tibor **L e b o c k ý** v. r.

podpredseda výboru